Verkeerspolisie op soek na spoedvraat TV-sterSiyabonga Twala (Skermskoot uit ‘n YouTube-video: Mangaung Online Ad) Die KwaZulu-Natalse Padverkeersinspektoraat is op soek na ŉ voormalige Generations-akteur nadat hy Woensdag teen 153 km/h op die N2 naby Ballito, noord van Durban, gery het. Siyabonga Twala, hoofakteur in die Isibaya-televisiereeks, is deur Groutville-verkeersbeamptes afgetrek, het Zinhle Mngomezulu, woordvoerder van die padverkeersinspektoraat, gesê. Die motor behoort glo nie aan Twala nie, hy het dit slegs by iemand geleen. “Die beampte het Twala se besonderh ede neergeskryf en sy rybewys aan hom teruggegee, maar hy het nie gewag vir sy boete van R1 500 nie,” het Mngomezulu verduidelik. “Die beampte kon sy besonderhede neerskryf voor hy weggery het. Hy kan in hegtenis geneem word omdat hy die wettige opdrag van ŉ beampte verontagsaam het.” Die voorval het Woensdag glo net voor 10:00 plaasgevind. Sy het gesê die beampte was nog besig om ander besonderhede op die vorm te voltooi soos die sperdatum teen wanneer die boete betaal moet word, toe Twala eenvoudig in sy motor geklim en weggery het. “Twala het aan die beampte, senior verkeersinspekteur SP Dlamini, gesê hy is haastig vir ŉ vergadering met die hoof van ons departement,” het Mngomezulu bygevoeg. “Ek het my hoof daaroor gevra; hy weet niks van so vergadering nie.” Die verkeerspolisie het die voertuig se eienaar opgespoor, maar hy het slegs beaam dat hy ŉ ooreenkoms het dat Twala die motor mag gebruik.